ועדת הכספים, כנסת 20, פרוטוקול מספר 830, 2017-10-30 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בסעיף הראשון על סדר היום: הליך בחירת בעלי תפקידים בכירים בכנסת באמצעות ועדות איתור, על פי סעיף 41 לחוק שירות המדינה (מינויים), התשי"ט-1959 – בקשת מנכ"ל הכנסת.

משה גפני: אנחנו כבר אישרנו פעם אחת קבוצה שהם בעלי תפקידים, שייבחרו על ידי ועדת איתור.

משה גפני: דיברתי עם מנכ"ל הכנסת, הוא אמר לי אז שיש קבוצה נוספת – נדמה לי שגם אמרנו את זה בוועדה – שהקבוצה הנוספת הזאת גם תבוא בסופו של דבר לאישור.

משה גפני: זה מגיע עכשיו ואנחנו נצטרך גם לדאוג לעניין, שכפי שאמר מנכ"ל הכנסת, אין יותר ועדות איתור והכול ימשיך להיעשות באמצעות המכרזים הרגילים.

משה גפני: אלה התפקידים שעליהם מדובר, שזה בעיקר הפקידות הבכירה או מה ששייך להנהלה.

משה גפני: האחרים כולם יהיו בהתאם למכרזים הרגילים.

משה גפני: אני חששתי, גם שוחחתי על כך עם המנכ"ל, ממדרון חלקלק, שבעצם כל כך הרבה ועדות איתור, בסופו של דבר הכול ייעשה באמצעות ועדות איתור.

משה גפני: והוא אמר באופן חד משמעי, אני גם ארצה שזה יהיה רשום, שמדובר רק בתפקידים האלה שיהיו בוועדות איתור, נדמה לי רק בכנסת העשרים.

משה גפני: הדברים יובהרו על ידך אז תאמר את הדברים.

מיקי רוזנטל: רגע אדוני, עוד לפני שידבר המנכ"ל, אני רוצה רק לשפר את דבריך.

מיקי רוזנטל: אנחנו דנו פה בוועדה, הדרישה הראשונית היתה על שמונה משרות ואז הוועדה שלחה אותם לנהל משא ומתן עם ועד העובדים והם חזרו עם הסכמות.

מיקי רוזנטל: אנחנו אמרנו, אנחנו מכבדים את ההסכמות הללו.

מיקי רוזנטל: לפיכך אני מבין, שגם למהלך הנוכחי יש הסכמה של הוועד.

מיקי רוזנטל: אנחנו כמובן לא נתנגד להסכמות אבל אנחנו צריכים לשים את החומה באיזשהו מקום.

מיקי רוזנטל: לפיכך, זה לא מספיק שהמנכ"ל יתחייב פה שלא יהיו יותר ועדות איתור, אלא שהדבר צריך להיחתם בהסכם מפורש עם הוועד.

משה גפני: צריך שזה יירשם בהחלטה אני חושב.

מיקי רוזנטל: זה לא מספיק לטעמי.

איל ינון: ההחלטה פה יותר תקפה מההסכם כי אתם הפורום, אתם הפורום הסטטוטורי.

מיקי רוזנטל: אין שום בעיה.

מיקי רוזנטל: אנחנו כאמור לא נתנגד בגלל שזה נעשה בהסכמה עם העובדים, אבל אנחנו צריכים להבטיח שהדבר הזה לא יימשך.

מיקי רוזנטל: זה אחד.

מיקי רוזנטל: שנית, אני שומע את זה הבוקר, שיש גם איזה הרכב של ועדת איתור שאני לא שמעתי עליה - - -

משה גפני: כן, שלחו את זה אתמול אחר הצהריים.

מיקי רוזנטל: אני מבקש ללמוד אותה, יכול להיות שהיא מצוינת, אני רק מבקש לדחות את ההצבעה למחר כדי שנוכל ללמוד אותה.

אלברט סחרוביץ: בסדר, עכשיו תקבל אותה, לא צריך לדחות את ההצבעה.

מיקי רוזנטל: תקשיב, אני חבר כנסת לומד.

מיקי רוזנטל: בוועדה הזאת אנחנו במפורש מבקשים לקבל את החומר מוקדם כמו בהעברות תקציביות אחרות, כדי שהחברים יוכלו ללמוד – מי שרוצה ומעוניין.

מיקי רוזנטל: לכן, על פניו יכול להיות שהוועדה מצוינת אבל אני מבקש לדחות את ההצבעה למחר ברמה הטכנית, כדי שזה לא יהווה תקדים.

מיקי רוזנטל: אנחנו ועדה מסודרת בעניין הזה.

מיקי לוי: כך נהגנו בדברים כבדי משקל שמגיעים לוועדה.

מיקי רוזנטל: ואנחנו לא נגד, אני כבר הודעתי מראש שאנחנו לא נתנגד.

אלברט סחרוביץ: אין סיבה מהותית לדחות את ההצבעה.

מיקי רוזנטל: נתתי לך את הבטחתי פה והמילה שלי שווה, אנחנו לא נתנגד למהלך.

מיקי רוזנטל: מסיבות טכניות אנחנו מבקשים לדחות את ההצבעה למחר כי אנחנו מחויבים ללמוד.

מיקי רוזנטל: אולי יש איזה בעיה שאני לא יודע עליה, זה הכול.

משה גפני: טוב.

משה גפני: אלברט, מנכ"ל הכנסת בבקשה.

אלברט סחרוביץ: בוקר טוב לכולם, אדוני היושב ראש, חברי הכנסת, חבר הכנסת רוזנטל, כפי שאתם יודעים, כמעט לפני שנה, דצמבר 2016 אכן פניתי לוועדה הזאת בבקשה לאפשר לי להפעיל את הכלי שנקרא ועדות איתור כפי שמקובל בשירות הציבורי.

משה גפני: לא, לא פנית אלינו בגלל שרצית לפנות אלינו.

משה גפני: פנית אלינו בגלל - - -

אלברט סחרוביץ: בלית ברירה.

אלברט סחרוביץ: לא אמרתי שפניתי בגלל שרציתי, אמרתי, פניתי אליכם.

אלברט סחרוביץ: נכון, פניתי כי אין ברירה.

אלברט סחרוביץ: כאמור, אכן פניתי לוועדה, אני מודה שבפעם הקודמת הדיון היה קצת סוער וטעון לא מגובש וללא הסכמה מול ועד העובדים ולכן החזירו אותי חברי הוועדה לשולחן הדיונים.

אלברט סחרוביץ: הגענו להסכמות וגם בדיון החוזר שהיה כאן במסגרת הפעימה הראשונה, כאשר יושגו ההבנות, אמרתי גם אז, הודעתי גם לוועד, שאני רוצה להשלים את המהלך.

אלברט סחרוביץ: אכן היו פה שני תנאים, תנאי אחד, לקיים שתי ועדות איתור – שהתקיימו – לגבי שתי משרות שהופיעו בפעימה הראשונה ולראות איך זה עובד.

אלברט סחרוביץ: והתנאי השני, שאכן זה יהיה אחרי דין ודברים עם ועד העובדים ולא כמהלך חד צדדי.

משה גפני: מה קרה בפעם הקודמת לאחר האישור?

אלברט סחרוביץ: קודם כל התקיימו שתי ועדות איתור, יעידו האנשים שליוו אותנו - הם יושבים פה גם בחדר – הכנסת קיבלה הרבה מחמאות ששתי ועדות האיתור התנהלו בצורה מופתית.

אלברט סחרוביץ: הוסרו כל הדאגות שהועלו פה, גם בחדר הזה, לגבי פוליטיזציה.

מיקי רוזנטל: נבחר מנהל למוזיאון, נכון?

מיקי רוזנטל: אתה יכול לפרט?

אלברט סחרוביץ: אין בעיה, אני יכול לפרט.

אלברט סחרוביץ: למנהל המוזיאון נבחר ד"ר משה פוקסמן שעל.

אלברט סחרוביץ: מנהלת חטיבת קשרי חוץ נבחרה הגברת ענת כץ.

אלברט סחרוביץ: דרך אגב, שניהם נבחרו פה אחד.

אלברט סחרוביץ: גם מבחינת התהליך וגם מבחינת התוצאה אני חושב שהכנסת יכולה להיות גאה בשתי ועדות האיתור שהתקיימו.

משה גפני: הם אנשי מקצוע?

אלברט סחרוביץ: חד משמעית אנשי מקצוע, והם נבחרו כי הם נמצאו המועמדים הכי טובים פה אחד.

אלברט סחרוביץ: דרך אגב, זה גם מתייחס – אולי היועץ המשפטי ירצה לחדד את זה – לגבי הרכבי הוועדות, לא שאני מזלזל, אני מזכיר לכולכם שהושקעה בזה הרבה מחשבה על מנת להסיר כל ספק שהתהליך הזה מלכתחילה אנחנו בונים אותו כך, שלא למנכ"ל, בטח לא ליושב ראש או לדרג הפוליטי תהיה פה השפעה.

אלברט סחרוביץ: לכן הוועדה הזאת להזכירכם היא לא ועדה ממליצה כנהוג בשירות הציבורי, ועדה שהיא בוחרת בדומה לוועדות בוחנים אחרות.

אלברט סחרוביץ: יתרה מכך, הרכבה הוא כזה, הדבר הקבוע שם זה רק מנכ"ל הכנסת, עבדכם הנאמן, שהוא יושב ראש הוועדה.

אלברט סחרוביץ: כל היתר, עוד נציג בכיר מהכנסת, בלבל של מנכ"ל, אחד משלושת התפקידים שכפופים ליושב ראש הכנסת.

אלברט סחרוביץ: שלושת האנשים האחרים נבחרים, שוב, לא בהתייעצות, נבחרים על ידי גורמים חיצוניים, סטטוטוריים עם זיקה לעולם התוכן.

אלברט סחרוביץ: זה עבר בצורה מופתית גם את אגף בכיר משאבי אנוש - יושבת פה גם מירה וגם לבנה – גם את היועץ המשפטי לכנסת.

אלברט סחרוביץ: אין לי שום בעיה שתראו את זה ותיווכחו לדעת - - -

מיקי רוזנטל: ידידי אלברט, רק להבהיר את הנקודה הזאת, אני אומר לך את זה מהטעם הפשוט כי אחר כך יגידו, רגע, במקרה הזה של משרות הכנסת הסכמתם לוותר על ידיעה מראש.

מיקי רוזנטל: אנחנו מבקשים בוועדה הזאת - - -

אלברט סחרוביץ: ברור שאתם צריכים לקבל.

משה גפני: בסדר, נגיע לזה.

מיקי רוזנטל: זה לא שייך אליך, זה לא שייך להחלטה הרלוונטית הזאת, זה עניין טכני שאנחנו עומדים עליו לקבל את המידע קודם וזה חשוב לוועדה.

אלברט סחרוביץ: זה נשלח אתמול.

מיקי רוזנטל: אני לא נכנס לטכנולוגיה ולטכניקה.

אלברט סחרוביץ: אני עדיין סבור, ברגע שתראו את זה, שאין שום סיבה לדחות את ההצבעה.

משה גפני: עזוב את ההצבעה.

אלברט סחרוביץ: אני עונה למה שנתבקשתי.

יצחק וקנין: יש פתרון פרקטי לזה, אפשר להצביע היום ולקיים רביזיה.

אלברט סחרוביץ: אם אחרי שתראו עדיין תיווכחו שצריך עוד דברים לנושא הזה - - -

יצחק וקנין: אני לא חושב כך, אני חושב שצריכה להיות הצבעה.

אלברט סחרוביץ: חברים, לגבי מה שקורה היום.

אלברט סחרוביץ: כמו שאמרתי, שני התנאים מבחינתי התקיימו.

אלברט סחרוביץ: אני חושב שגם ועד העובדים תומך, אני מניח שבוודאי נשמע אותם.

אלברט סחרוביץ: התנאים התקיימו כי שתי הוועדות התקיימו בצורה מוצלחת ומכובדת וגם עצם העובדה שהפעם באתי לכאן אחרי דין ודברים עם ועד העובדים, אני מבקש את אישורה של הוועדה.

אלברט סחרוביץ: דרך אגב, אמר חבר הכנסת רוזנטל, הוא ציין נכון, שבהתחלה היו שמונה משרות, אושרו ארבע משרות והיום מונחות בפניכם שש משרות.

אלברט סחרוביץ: אני רוצה להסביר למה זה שש ולא ארבע.

מיקי לוי: עשר משרות בסך הכול?

אלברט סחרוביץ: כן.

אלברט סחרוביץ: אני רוצה להסביר למה זה עשר ולא שמונה.

אלברט סחרוביץ: שתי המשרות שנוספו פה, אחת, משרת המבקר הפנימי.

אלברט סחרוביץ: מה שקרה, נציבות שירות המדינה הגבירה מחדש את תפקידו של מבקר הפנים, העצימה אותו, הפכה אותו ליותר עצמאי.

אלברט סחרוביץ: להזכירכם, כל האנשים שייבחרו באמצעות ועדות איתור הם מוקצבים בכהונה, ארבע פלוס ארבע, כלומר, אחרי ארבע שנים למנכ"ל יש סמכות להאריך או לא להאריך, למעט המשרה של מבקר הפנים, שמראש רצינו לחזק אותו, אני לא מדבר פרסונאלית, אני מדבר על עצם המשרה, וזו המשרה היחידה שתהיה לשמונה שנים ברצף.

אלברט סחרוביץ: זו הסיבה שמבקר הפנים נמצא פה, הוא בעצם הפך להיות לחלק מההנהלה הבכירה של הכנסת.

אלברט סחרוביץ: המשרה השנייה - דובר הכנסת.

אלברט סחרוביץ: זו משרה חדשה שפוצלה מחטיבת התקשורת, שאותה אישרנו בפעם הקודמת.

אלברט סחרוביץ: גם פה אני סבור שמשרה כזאת, משרה מאוד ייחודית, מאוד משמעותית, שיש לבחור אותה באמצעות ועדת איתור.

אלברט סחרוביץ: זה ההסבר לגבי עשר משרות.

משה גפני: מה זה, זה פוצל?

אלברט סחרוביץ: ממנהל חטיבת תקשורת וקשרי ציבור – בוא נקרא לילד בשמו, יותם יקיר, שהוא היה גם דובר הכנסת – היום המשרה הזאת פוצלה.

משה גפני: אחד זה הדובר.

אלברט סחרוביץ: חטיבת תקשורת אושרה בפעם הקודמת, היא כבר אושרה.

<שגית אפיק: לא, את הפיצול לא אישרנו.

<איל ינון: עצם זה שיש ועדת איתור לחטיבה הזאת, אבל לא את הפיצול.

<איל ינון: הפיצול לא צריך להיות מאושר פה.

<איל ינון: אני אסביר את זה.

מיקי רוזנטל: הוא עלה כאן, הוא לא הוצבע.

מיקי רוזנטל: סליחה, אני מתקן את עצמי.

משה גפני: אנחנו מדברים על חשב הכנסת, מנהל חטיבת התפעול, חטיבת המידע, הדובר, ראש אגף בכיר למשאבי אנוש והמבקר הפנימי.

אלברט סחרוביץ: זהו, שש משרות.

משה גפני: מנהל חטיבת קשרי ציבור אושר בפעם הקודמת.

אלברט סחרוביץ: נכון, אושר בפעם הקודמת.

משה גפני: זהו?

אלברט סחרוביץ: כן.

משה גפני: תודה רבה.

משה גפני: היועץ המשפטי לכנסת בבקשה.

איל ינון: > כפי שכבר ציינתי בדיון הקודם, אני לא יודע אם חלקכם נכח בו, חשוב להזכיר את הדברים האלה שוב.

איל ינון: תראו, בממשלה התבצעו לאחרונה שינוי ועבודה בכל הנוגע לוועדות איתור כאשר הביקורת מצד אחד היתה, חיזוק השפעה של הדרג הפוליטי על בכירת בעלי תפקידים בכירים בממשלה.

איל ינון: מנגד, התומכים בגישה של השינויים שנערכו בוועדות האיתור היה, שמדובר בחיזוק המשילות והאפשרות של הדרג הפוליטי לקדם את הנושאים שלשמם הם נבחרו.

איל ינון: אנחנו בכנסת, לדעתי כיועץ משפטי לכנסת, נמצאים בפלנטה מעט שונה מהפלנטה של הממשלה במובן זה שחברי הנהלת הכנסת, כמו כל הפקידות המקצועית בכנסת, משרתת את כל חלקי הבית הזה, קואליציה ואופוזיציה כאחד.

איל ינון: לכן הקפדתי מאוד על שני דברים יסודיים שהיום בממשלה פחות ופחות מקפידים עליהם.

איל ינון: אחד, שהוועדה היא זאת שבוחרת ולא ממליצה.

איל ינון: כלומר, היא לא מביאה בפני המנכ"ל או יושב ראש הכנסת גלריה של מועמדים שעברו את הוועדה ויו"ר הכנסת הוא זה שבוחר, אלא הוועדה היא זאת שבוחרת את האדם.

איל ינון: דבר שני, שרוב חברי ועדת האיתור – בשונה מהממשלה שצמצמה את ועדות האיתור לשלושה – אני עומד על כך שוועדות האיתור בכנסת יהיו של חמישה, כאשר רוב חברי הוועדה אינם בעלי זיקה לדרג הפוליטי ולקברניטי הכנסת, אלא הם מתמנים על ידי כל מיני גופים סטטוטוריים שיש להם זיקה של תוכן לתפקיד המוצע.

איל ינון: למשל, הפקדנו בידי ועד ראשי האוניברסיטאות, בחלק מוועדות האיתור, אתם תראו ברשימה, להציע פרופסור מתחום התוכן שהוא רלוונטי לתפקיד שעומד על סדר היום של ועדת האיתור.

איל ינון: לקחנו גורמים ניטרליים פוליטית, כמו למשל דובר צה"ל, והכנסנו אותו לוועדת האיתור של בחירת דובר הכנסת.

איל ינון: לקחנו גורמים שהם לא נתונים תחת השליטה או נמצאים בזיקה, לא ליושב ראש הכנסת ולא לחברי כנסת אחרים בבניין, מתוך רצון שמצד אחד כן יהיה אינפוט של יושב ראש הכנסת בוועדה וזאת באמצעות מנכ"ל הכנסת שעומד בראשה - ואולי גם אחד מבעלי התפקידים הבכירים בכנסת, שברור שברמת היום יום וברמה השוטפת עומד בקשר עם היושב ראש ועם המנכ"ל - אבל הקפדנו על כך ששלושה חברים הם חברים המנותקים בחיי היום יום שלהם מהזיקות החזקות שיש בבניין לדרג הפוליטי.

איל ינון: משפט לסיום, לי כיועץ משפטי לכנסת וגם לעמיתי באגף משאבי אנוש חשוב מאוד לשמור על המסורת בכנסת לפיה עובדי הכנסת, זוטרים כבכירים כאחד הם דרג מקצועי ניטראלי שמשרת את כל חלקי הבית בזמן נתון ולא אנשים שהם בעלי זיקה למי מהכוחות הפוליטיים שנמצאים בכנסת, ועל כך הקפדנו.

משה גפני: תודה רבה.

איתן ברושי: יש לי שאלה ליועץ המשפטי.

משה גפני: בבקשה.

איתן ברושי: אדוני היושב ראש, אדוני היועץ המשפטי, האם כשממנים בעלי תפקידים חדשים בכנסת עוסקים גם בהעדפות?

איתן ברושי: האם בהזדמנות שמצרפים עובדים חדשים ייקחו בחשבון את השאלה של נציגים ערבים בכנסת ושוויון לנשים?

איל ינון: > כל החוקים, כל חוקי ההעדפה המתקנת שחלים במדינה חלים גם על הכנסת.

איתן ברושי: מה חל בכנסת?

איל ינון: > אותו הדבר.

איתן ברושי: מה זה אותו הדבר?

אלברט סחרוביץ: השאלה היא אלי, אני אחראי על הדברים האלה בכנסת ואני אענה לך.

משה גפני: בבקשה אלברט.

אלברט סחרוביץ: קודם כל, כל מה שאמר כאן איל חלים היום בכנסת, יש לכך גם דוגמאות.

אלברט סחרוביץ: לא מזמן הכנסת פרסמה שני מכרזים בתחום הדוברים, גם לאוכלוסיית בני המיעוטים וגם לאוכלוסייה החרדית, על פי החלטה שהתקבלה בכנסת הזאת.

אלברט סחרוביץ: לגבי העדפה מתקנת לנשים, ידידי חבר הכנסת ברושי, אתה יודע שהכנסת היא המקום היחידי בשירות הציבורי שיש בו יותר נשים ויותר נשים בדרג הבכיר.

דוד ביטן: גם בעיריית ראשון.

דוד ביטן: בכל המכרזים בארבע השנים האחרונות זכו נשים.

משה גפני: תודה רבה.

משה גפני: הודיה, יושבת ראש ועד העובדים, בבקשה.

<הודיה קין: אני אתחיל מהשורה התחתונה, אבל חשוב לי אחר כך לקבל את ההזדמנות להרחיב ולהגיד את ההסבר לסיבות שהביאו אותנו להחלטה היום.

<הודיה קין: קודם כל, אכן כפי שאמר מנכ"ל הכנסת, כל מה שהוא אמר נכון, מנכ"ל הכנסת הגיע להסכמות עם ועד העובדים בעניין עשר המשרות האלה אחרי תהליך ארוך של הידברות.

<הודיה קין: חשוב לי לציין, שזאת החלטה שהיינו מעדיפים לא להידרש לה אבל אני נשאלת שאלות קשות גם על ידי חברי הכנסת וגם על ידי עובדי הכנסת שחלקם בטח צופים בנו עכשיו ולכן חשוב לי להסביר מה הוביל לזה.

<הודיה קין: בפעם הקודמת שישבנו פה לפני שנה, שני החששות המרכזיים שלנו היו: חשש מפוליטיזציה של הנהלת הכנסת.

<הודיה קין: והשיקול השני, של תקרת זכוכית לעובדי הכנסת, שעובדים מקצועיים מסורים שעובדים כל השנים ורוצים לטפס במעלה הסולם ובסוף השלב הסופי נחסם מהם.

<הודיה קין: לגבי החשש הראשון של הפוליטיזציה, שתי המשרות שיצאו עד עכשיו באיתור, כפי שאמר המנכ"ל, אכן הוכיחו שהיה כאן תהליך מקצועי, לא אנשים שסומנו מראש לתפקיד, אבל חשוב לנו להגיד, שאנחנו לא נכנסים לשאננות.

דוד ביטן: כל הכבוד.

דוד ביטן: אתם יכולים לשים אותי יושב ראש הוועדה?

דוד ביטן: אם ישימו אותי יושב ראש הוועדה, לא תהיה פוליטיזציה.

משה גפני: הודיה, בבקשה.

<הודיה קין: אמרתי, שאנחנו ממשיכים לעמוד על המשמר וכמובן שזה ייבחן גם לגבי המשרות הנוספות שייצאו באיתור, לגבי המשרה העכשווית של דובר הכנסת.

<הודיה קין: לגבי החשש השני, אנחנו עדיין חלוקים עם המנכ"ל בתפיסה.

<הודיה קין: נכון שזה לא חוסם את עובדי הכנסת שיוכלו להתמודד באיתור אבל זה בוודאי מגביל את האפשרות שלהם.

משה גפני: לא הבנתי, לגבי מה?

<הודיה קין: אני אומרת, לגבי החשש הראשון של פוליטיזציה, הוא הופרך.

<הודיה קין: לגבי החשש השני של תקרת זכוכית, זה אכן יוצר תקרת זכוכית לעובדי הכנסת אבל ביחסים שבין ועד להנהלה, למנכ"ל הכנסת זה היה ה"אני מאמין" המאוד ברור שלו ואנחנו חשבנו שבסופו של דבר ביחסים בין ועד להנהלה אנחנו צריכים להתפשר על דברים.

<הודיה קין: הבנו שהמנכ"ל מאוד נחוש להכניס את זה להנהלת הכנסת ולכן יצרנו רשת ביטחון שאני ממש רוצה לציין אותה בנקודות.

<הודיה קין: חשוב לי לציין שאנחנו פועלים במערכת של אילוצים.

<הודיה קין: מנכ"ל הכנסת בשנה שעברה היה בתחילת דרכו, בינתיים הוא הוכיח לנו שפניו לעובדים ולכן הגישה שלנו גם היתה בהתאם.

<הודיה קין: עוד חשוב לי לציין, שהכנסת היא אומנם מוסד עצמאי אבל אנחנו לא חיים באי בודד והשינויים שקורים במדינה, הכנסת חשופה להם והיה חשוב לנו בסופו של דבר "להקריב" במירכאות את כמה המשרות הניהוליות האלה בשביל לשמר את התהליך המכרזי הרגיל בין מכרז פנימי לבין מכרז פומבי בכל יתר המשרות בכנסת.

<הודיה קין: חשוב לי להדגיש, בכל יתר המשרות בכנסת.

<הודיה קין: בכל שאר המשרות, ולא כפי שצוין בתחילת הדברים, דרושה הסכמת הוועד לכל שינוי בהליך המכרזי הקיים של מכרז פנימי ואחר כך פומבי, לא רק לגבי ועדות איתור.

<הודיה קין: לגבי רשת ביטחון, כנסת 2021, יש מי שיגיד ברגע שהכנסת את זה, זה כבר לא חוזר אחורה.

<הודיה קין: אבל הראיה, שחשב הכנסת נדון שוב מחדש, למרות שהוא כבר יצא בעבר באיתור.

<הודיה קין: זאת אומרת, זה כל הזמן נתון לדיון מחודש.

<הודיה קין: קדנציות, ועד העובדים חשב שזה נכון – לגבי הבאים שייבחרו באיתור - שהנהלת הכנסת תהיה מוגבלת בקדנציות, שעובדים לא יהיו 20-30 שנה בתפקיד, וזה יאפשר יותר תחלופה של משרות ההנהלה הבכירות.

<הודיה קין: עוד נייר שחתום על ידי מנכ"ל הכנסת, שלא יאפשר את הרחבת הנהלת הכנסת ולהכניס את ועדות האיתור, זה נייר שמנכ"ל הכנסת חתום עליו ולכן לא יהיו יותר משרות שיהפכו למשרות הנהלה וייבחרו באיתור.

<הודיה קין: נקודה אחרונה, כמו שאמרתי, שהכנסת חשופה לשינויים מהמדינה אבל בכל דבר אחר תהיה זכות וטו של הוועד לכל שינוי בהליך גיוס של עובדים.

<הודיה קין: בסופו של דבר משיקולי עלות תועלת ושיקולים למען העובדים - והשגנו הישגים מאוד יפים לעובדים שבפורום מצומצם יותר אנחנו נעדכן אותם – בסופו של דבר הגענו להסכמות עם מנכ"ל הכנסת.

משה גפני: יפה, תודה רבה.

משה גפני: יש מישהו מחברי הכנסת או מישהו אחר שרוצה להתבטא בעניין הזה?

משה גפני: יש מישהו שמתנגד לוועדות האיתור, מישהו שיצביע נגד?

מיקי רוזנטל: לא, אנחנו לא נצביע נגד, אנחנו רק מבקשים שהדברים שנאמרו על ידי נציגת הוועד, יאושרו עכשיו על ידי המנכ"ל.

משה גפני: קודם כל אני מודה לך על הדברים שאמרת.

משה גפני: אני מבקש לומר כך, אני ישבתי עם מנכ"ל הכנסת לפני שזה הובא לכאן.

משה גפני: אני שמח גם על הישיבה הקודמת שאישרנו את ועדות האיתור וגם עכשיו, שהדברים שנאמרו על ידו אכן מתבצעים, מתבצעים ככתבם וכלשונם.

משה גפני: ובאמת במשרות שבוצעו על ידי ועדות איתור בפעם הקודמת אכן מדובר על אנשי מקצוע, לא מדובר על מינויים שוועדות האיתור הן רק כיסוי למינויים פוליטיים או למינויים שמקורבים להנהלת הכנסת הנוכחית.

משה גפני: אני שאלתי את אלברט שאלה שמציקה לי, גם בפעם הקודמת וגם עכשיו.

משה גפני: מה שאנחנו מסכמים עכשיו, מסוכם, אנחנו כבר יודעים שזה מסוכם, זה לא עומד לדיון.

משה גפני: החשש הגדול שלי, הכנסת ממשיכה לעבוד ואלברט ילך לאיזה תפקיד בכיר, ראש עיר או שר אבל לא לעולם אדם נמצא בתפקיד הזה, גם יושב ראש ועדת הכספים מתחלף, זה דבר זמני מאוד ומה שאנחנו מסכמים בינינו יכול להיות מנוצל לרעה על ידי הכנסות הבאות ואנשים בעלי תפקידים שיהיו באותה תקופה, הם יגידו כבר אישרתם את זה ואם כבר אישרתם ינצלו את זה לרעה.

משה גפני: לכן אנחנו הכנסנו בהחלטה הקודמת, הכנסנו את העניין הזה, שזה יחול רק על - - -

אלברט סחרוביץ: רק על הכנסת הנוכחית.

אלברט סחרוביץ: במידה ויהיה רצון להחיל את זה על הכנסת הבאה, יושב ראש הכנסת ייפנה לוועדת הכספים.

אלברט סחרוביץ: לא לאישור, אלא יודיע.

משה גפני: נכון.

משה גפני: זה דבר אחד.

משה גפני: אני גם מבקש, שלא ינוצל המהלך הזה שאנחנו מאפשרים להנהלה, אני מבקש מאוד, שכל מה שעד היום היה במכרז שיהיה הלאה במכרז.

מיקי רוזנטל: מכרז פנימי.

משה גפני: כן.

משה גפני: שלא ינוצל לדברים אחרים.

משה גפני: יש דברים שהם לא בסמכות שלנו, אבל אנחנו יוצרים פה אווירה.

משה גפני: אני גם אמרתי לך את זה, אנחנו יוצרים פה אווירה, שאנשים מתקבלים באמצעות ועדות איתור.

משה גפני: זה נראה כאילו אנחנו פורמים את העניין של המכרזים ואני מבקש שזה לא ייקרה.

משה גפני: מה שאתם מבקשים, את זה אני מבקש שיהיה ושיהיה כתוב, לא בהסכם עם העובדים.

משה גפני: עם כל הכבוד, אנחנו מאוד מסמפטים את העובדים ואנחנו גם דואגים להם וגם אתה דואג להם אבל ההסכם ביניכם הוא איננו הסכם שהוועדה צריכה או חייבת לקבל.

משה גפני: אני רוצה שזה יהיה בהחלטה, כפי שהחלטנו בפעם הקודמת, אני מבקש מהיועצת המשפטית של הוועדה לנסח את זה באופן הזה.

אלברט סחרוביץ: לא הבנתי, לנסח את מה?

משה גפני: את מה שניסחנו, שהמציאות היא רק על אלה, לא על אחרים.

אלברט סחרוביץ: ועדות האיתור, אה, זה כתוב.

משה גפני: את הכול לנסח.

משה גפני: הנוהג בוועדה, מכיוון שאין התנגדות – אם היתה התנגדות, הייתי מקיים עכשיו את הדיון.

משה גפני: אין התנגדות, ועדות האיתור שביקשת יאושרו, ינוסחו ויאושרו.

משה גפני: מכיוון שצריך להצביע גם על הנושא של הוועדות עצמן ומכיוון שאין מספיק זמן כדי להפיץ אותן בין החברים, עכשיו הפיצו בין החברים.

משה גפני: אין דיון על העניין הזה מכיוון שכולם הסכימו ואנחנו נצביע מחר באחת בצהריים.

מוסי רז: יש מחר ישיבה חגיגית.

משה גפני: אחרי הישיבה ההיא.

משה גפני: זו לא ישיבה חגיגית, זו ישיבת פרידה בין שתיים עשרה לאחת.

משה גפני: באחת תהיה ההצבעה.

מיקי לוי: אני מבקש עוד נושא אחד לפרוטוקול - - -

משה גפני: אתה מתנגד?

משה גפני: אם מישהו אומר שהוא מתנגד - - -

מיקי רוזנטל: לא, לא.

מיקי רוזנטל: אנחנו הודענו.

מיקי רוזנטל: אני מרכז את האופוזיציה פה, אנחנו הודענו שלא נתנגד.

מיקי לוי: לא, אני לא מתנגד.

מיקי לוי: אני מבקש עוד עסקה אחת כדי להבטיח את מה שאמרת, שפעם בשנה יבוא המנכ"ל בבקשה וראשת הוועד וידברו, כמו שאנחנו עושים בהרבה מקרים, מן ביקורת משנית, פעם בשנה יבוא המנכ"ל חמש דקות ויחד עם ראש הוועד יגיד - - -

משה גפני: המנכ"ל יעשה את זה בשמחה, אבל זה לא חלק מההחלטה שלנו.

משה גפני: אנחנו מבקשים מהמנכ"ל, אני מדבר אתו מפעם לפעם ואני סומך על הפעולות שלו.

משה גפני: אנחנו רואים שהוא עושה את הדברים.

משה גפני: עובדה, שהיתה החלטה, הוא היה יכול עכשיו לנצל את העניין הזה.

משה גפני: אני גם אסביר לך אדוני המנכ"ל, מקובל כאן בוועדה ולכן גם על פי רוב מגיעים להצבעות שההצבעות הן פה אחד.

משה גפני: מקובל שהחומר מגיע לחברים מספיק זמן קודם.

משה גפני: זה אותו דבר בכל תחום שקיים, גם בנושא של חקיקה, גם בנושא של תקנות וצווים, אבל גם בהעברות, מה שלא היה בעבר.

משה גפני: הייתי יכול להביא העברות, הייתי מביא, באותו יום התקשר אלי שר ואמר זה לחוץ לי.

משה גפני: היום אנחנו לא עושים את זה, עם העברות אנחנו מחכים יומיים עד שזה מופץ בין החברים.

משה גפני: אני לא סבור, היות והוועדות שעליהן מדובר, גם הניסוח, צריך לנסח את ההחלטה, זה לא דבר שעומד לדיון, אז עוד יום אחד.

משה גפני: אני מודיע שב-13:00 תהיה הצבעה.

משה גפני: אני מבקש לנסח את ההחלטה, זה לא יתעכב יותר מכך.

משה גפני: אני מודה לך על הדברים, אני מודה לך אדוני המנכ"ל.

משה גפני: אני מבקש שלא תכעס עלי שאני הולך על פי הנוהל כאן בוועדה.

אלברט סחרוביץ: אני חושב שזה מיותר כי זה לא בדיוק דומה להעברות.

אלברט סחרוביץ: אנשים באו להצביע, בוא נגמור עם זה.

דוד ביטן: למה לא היום ב-13:00?

מיקי רוזנטל: כי החומר הגיע אלינו לפני הדיון.

מיקי רוזנטל: טכנית הוא יכול לעשות מה שהוא רוצה, הוא יכול להחליט גם עכשיו.

מיקי רוזנטל: אנחנו לא מתנגדים לזה, הודענו שאנחנו לא מתנגדים.

משה גפני: אנחנו נודיע לחברים, אם יהיה נוסח החלטה.

משה גפני: אתם יודעים מה, ההצבעה תהיה היום ב-13:00.

משה גפני: אדוני המנכ"ל, נעתרנו לבקשתך, היום ב-13:00 תהיה הצבעה ועד אז יהיה נוסח מסודר.

מיקי רוזנטל: תודיע שזו חריגה מהנוהל.

משה גפני: הנושא הזה הוא נושא שונה מהמקרים הרגילים שיש בוועדה.

משה גפני: זו חריגה שנעשית בהסכמה.

משה גפני: רק לאחר שיהיה נוסח מסודר, לאחר שלחברים יהיה מספיק זמן עד אחת בצהריים לעבור על זה.

משה גפני: תודה רבה.

משה גפני: ההצבעה ב-13:00.

אלברט סחרוביץ: אני מודה לחברי הוועדה.

משה גפני: תודה לכולם, הישיבה נעולה.